आखिरी वक्त में पत्नी से कहा- बहुत सारे पेनकिलर बैग में भर लो, हिमालय चलेंगे
The Love Story of Irrfan Khan and Sutapa Sikdar - Valentine's Day Special फिल्म में अपने किरदार से जान डाल देने वाले बॉलीवुड एक्टर इरफान खान की लव स्टोरी भी किसी फिल्म से कम नहीं है।
फिल्म में अपने किरदार से जान डाल देने वाले बॉलीवुड एक्टर इरफान खान की लव स्टोरी भी किसी फिल्म से कम नहीं है। दिल्ली की जिस लड़की से इरफान को प्यार हुआ, उसकी शुरुआत तकरार से हुई। पहली ही मुलाकात में उस लड़की ने सीनियर बनकर इरफान की रैगिंग तक कर डाली। फिर ऐसी दोस्ती हुई की शादी के लिए एक दूसरे को प्रपोज तक नहीं करना पड़ा।
इरफान ने कभी उस लड़की को I Love You नहीं कहा, लेकिन मोहब्बत इतनी थी कि उसके लिए ‘हिंदू’ बनने को तैयार थे। दिल्ली के नेशनल स्कूल ऑफ ड्रामा में फर्राटेदार अंग्रेजी बोलने वाली लड़की से इरफान के प्यार की पटरी कैसे बैठी? इरफान ने कैसे मुंबई जाकर अपने सपने पूरे किए, कैसे अपने प्यार को पाया?
पढ़िए- इरफान खान की अनटोल्ड लव स्टोरी उनकी पत्नी और प्रेमिका सुतापा की जुबानी…
पहली मुलाकात : फर्राटेदार अंग्रेजी बोलने वाली सुतापा ने ली इरफान की रैगिंग
'लोग हमारी प्यार की कहानी को ‘अमर-प्रेम की दास्तां’ कहते हैं और मैं इसे नोक-झोंक की कहानी कहती हूं। मैं दिल्ली में पली-बढ़ी थी और इरफान छोटे शहर जयपुर से नेशनल स्कूल ऑफ ड्रामा (NSD) में आए-आए थे। इतने कंफर्टेबल नहीं थे। उनमें एक झिझक सी थी उस वक्त। अंग्रेजी को लेकर भी थोड़े असहज थे। मैं भी इत्तेफ़ाक से उसी दिन एडमिशन के लिए NSD गई थी, लेकिन मैंने वहां इरफान के सामने ऐसे रिएक्ट किया कि मैं यहां की सीनियर हूं और उनकी रैगिंग भी कर डाली।'
'उस वक्त मैंने उनसे कविता सुनाने को कहा था। इरफान बहुत घबराए हुए थे, आखिर में जाते हुए मैंने कहा कि हो सकता है तुम्हारा एडमिशन हो जाए, कुछ चांस है, तुम्हारे लिए। किस्मत से हम दोनों का एडमिशन हुआ। फिर जब पहली बार हम क्लास में पहुंचे तो इरफान मुझे वहां देख चौंक गए। मुझसे नाराज हो गए और कुछ दिनों तक बात भी नहीं की।'
'उन्होंने मन में ये सोच लिया कि यह बहुत शातिर लड़की है, इससे तो दूरी बनाकर ही चलना पड़ेगा। हम दोनों के मन में कई पूर्वाग्रह थे, जो धीरे-धीरे टूट गए। ​मुझे हेल्पिंग नेचर के लिए पूरे NSD में जाना जाता था।'
'मैंने इरफान के लिए ट्रांसलेटर का भी काम किया। इरफान को सहज होना सिखाया, क्योंकि उनका पारिवारिक माहौल बिलकुल अलग था। इसके बाद हमारी दोस्ती गहरी होती चली गई। हमने कभी एक-दूसरे को ‘I Love You’ तक नहीं कहा, लेकिन एक पल ये लगने लगा था कि साथ जीने के लिए हम एक-दूसरे के लिए परफेक्ट हैं, फिर हमने कुछ नहीं सोचा। आगे बढ़ते रहे।'
इरफान का पहला गिफ्ट 
'इरफान ने जो पहला गिफ्ट दिया, वो मेरे लिए बहुत प्रेशियस है। जयपुर से नगीने लेकर आए थे, क्योंकि उन्हें खुद ज्वेलरी डिजाइन का शौक रहा है। वे जो स्टोन लेकर आए थे, आज तक मेरे पास रखे हैं। मैंने पहली बार सेमी प्रेशियस स्टोन देखे थे। यह मेरे लिए बहुत सुंदर गिफ्ट था।'
दिल्ली से मायानगरी में एंट्री : इरफान के कहने पर सुतापा ने रखा मुंबई में कदम 
'इरफान मुंबई का सपना देखते थे, मैं दिल्ली में रही थी। मुंबई की बालकनी और छोटे फ्लैट वाली दुनिया मुझे कभी पसंद नहीं रही। वहां घबराहट होती थी। मैंने तो सोच लिया था कि या तो दिल्ली में थिएटर पढ़ाऊंगी या रशिया में कहीं जाकर सेटल हो जाऊंगी, लेकिन इरफान ने मजबूर कर दिया मुंबई आने के लिए। उन्हीं के लिए मुंबई में कदम रखा।'
'मीरा नायर की फिल्म सलाम बॉम्बे के लिए इरफान मुंबई गए थे। तब वे मरीन ड्राइव के पास रहकर थिएटर वर्कशॉप ले रहे थे। कच्ची बस्तियों के बच्चों को नामी थिएटर आर्टिस्ट ​बैरी जॉन के साथ बतौर उनके असिस्टेंट थिएटर सिखाया करते थे। मरीन ड्राइव से इरफान मुझे फोटो भेजकर कहते, देखो कितना सुंदर शहर है, तुम फालतू में ही इस शहर को पसंद नहीं करती। मैंने तब इरफान को कहा था हम हमेशा मरीन ड्राइव पर रहने वाले तो है नहीं, क्योंकि अभी हम स्ट्रगलर होंगे और मुझे स्ट्रगल करना पसंद नहीं है।'
'मेरी जितनी काबिलियत है, वह उसे पहचान ले और काम मिल जाए। मैं किसी के यहां काम मांगने नहीं जाती और भगवान की दया से ऐसी नौबत भी नहीं आई। मैंने इरफान को कहा था कि मुंबई से कोई काम आया तो आ जाऊंगी। उस वक्त गोविंद निहलानी दिल्ली आए हुए थे, रामगोपाल बजाज से मिलने। उन्होंने मुझे रिकमेंड कर दिया। उन्होंने बतौर असिस्टेंट डायरेक्टर के रूप में मुंबई बुला लिया। तब मैंने मुंबई में कदम रखा।'
मुंबई : इरफान, मैं और उनकी रेट्रो येजदी बाइक
'इरफान मुंबई में अपनी येजदी बाइक पर मुझे घुमाया करते थे, वे हमेशा अच्छी-अच्छी जगह लेकर जाया करते थे, ताकि मैं शहर से वापस जाने का नाम न लूं। आज जब पीछे मुड़कर देखती हूं तो यह लगता है कि इरफान के कहने पर मैं मुंबई नहीं आती तो मैं कोई और ही लड़की होती, क्योंकि यहां मैंने बहुत कुछ सीखा, नया किया और पहचान बनाई।'
'मुझे तब लगा कि वर्किंग वीमन के लिए मुंबई बेस्ट सिटी है, क्योंकि दिल्ली में हमें बाहर निकलने पर बहुत घबराहट होती थी। दिल्ली में जब ऑटो में बैठती तो वहां अचानक झूठ बोलते हुए फोन पर बात करने लग जाती थी और कहा करती थी कि मेरे पास मिर्च पाउडर है और मैंने ऑटो वाले का नंबर भेज दिया है, ताकि ड्राइवर तंग न करे। इरफान को जब यह बताती थी, तो वे बहुत हंसते थे। इरफान बोलते थे कि तुम्हारी एक्टिंग पकड़ी नहीं जाती थी क्या? तब मैं कहती थी कि ‘मैं एक्टिंग में भी अच्छी थी, लेकिन मैंने इसे प्रोफेशनली चुना नहीं। मुंबई में यह कभी फील नहीं हुआ।'
होम लोन के लिए शादी, इरफान बोले- मैं हिंदू बनने को तैयार
'मैं शादी के लिए मेंटली प्रिपेयर नहीं थी, मुझे डर लगता था कि शादी के बंधन में बंध गए तो जिंदगी भर निभाना पड़ेगा। हम साथ ही रह रहे थे। हम सबसे पहले अपना घर खरीदना चाहते थे और उसके लिए लोन की जरूरत पड़ी। लोन के चक्कर में हमें पता लगा कि शादी कर लेंगे तो हम दोनों को जॉइंट लोन मिल सकता है। वह पहला रीजन था और उस वक्त इरफान को लग रहा था कि अब शादी कर लेनी चाहिए।'
'इरफान को मुझ पर भरोसा नहीं था, उन्हें लगता था कि कहीं मैं यहां से चली न जाऊं। शादी के नाम से घबराई थी और तब मैंने यह बहाना लगाया था कि मेरे मम्मी-पापा इस शादी के लिए नहीं मानेंगे, क्योंकि तुम मुस्लिम हो, जबकि ऐसा नहीं था।'
'तब इरफान ने कहा था कि मैं हिंदू बन जाऊंगा, आर्य समाज में शादी कर लेंगे। तब मुझे पता लग गया अब इरफान पूरी तरह शादी के लिए तैयार बैठा है। अब तो करना ही पड़ेगा। मैं नहीं चाहती थी कि इरफान अपना धर्म बदले और मैं अपना धर्म बदलूं तो फिर हमने कोर्ट में शादी कर ली।'
मुंबई ब्लास्ट : मकान मालिक पूछते थे- हिंदू हो या मुस्लिम 
'यह सही है कि इस दुनिया में घर लेने के लिए शादीशुदा होना भी फैक्ट होता था, लेकिन मुंबई काफी लिबरल है, इस मामले में। लेकिन बड़ी दिक्कत यह आती थी कि आप हिंदू हैं या मुसलमान हैं। ठीक हमारी शादी से एक साल पहले मुंबई में बम ब्लास्ट हुए थे। उसके बाद हिंदू इलाकों में मुस्लिम को जगह नहीं मिल पाती थी। इरफान को इन सभी चीजों से बड़ी घुटन होती थी। वे कहते थे कि आदमी की पहचान धर्म से हो यह जरूरी नहीं। इस बात से हम दोनों बहुत तकलीफ से गुजरे। इरफान के नाम से घर ले रहे हैं तो वे मुस्लिम हैं और मेरे नाम से घर ले रहे हैं तो लोग कहते थे कि हिंदू के साथ मुस्लिम है।'
जितनी चादर, उतने पैर: 25 साल बाद खरीदी पहली कार
'मेरी पर्सनैलिटी में यह है कि मैं हर किसी के साथ खड़ी रहती हूं। आज इरफान के जाने के बाद मैं अपने बच्चों के साथ चट्टान की तरह खड़ी हूं। वैसे ही इरफान के लिए चट्टान बनकर खड़ी रहती थी। मैंने कभी दबाव में नहीं डाला कि मुझे बड़ा घर चाहिए या फिर चीजों का दिखावा करना है। मैं हमेशा फाइनेंशियल तौर पर इंडिपेंडेंट रही हूं। हमने कभी एक रुपए उधार नहीं लिया और हमारा पैसे के मामले में मार्केट में कोई गलत नाम नहीं था।'
'मैंने और इरफान ने ठान रखा था कि हम उतने ही पैर फैलाएंगे, जितनी चादर होगी। जब इनोवा के पैसे थे तब इनोवा ली और जब मर्सिडीज खरीदने के पैसे आए तब मर्सिडीज खरीदी। हमने 25 साल बाद कार खरीदी थी। इन सभी चीजों के लिए हमें कभी एक-दूसरे को समझाने की जरूरत नहीं पड़ी। ऐसा मेरा साथ उनके साथ बना रहा। इसलिए वे मुझे श्रेय देते होंगे।'
इरफान की सबसे बड़ी आलोचक सुतापा, पान सिंह तोमर देख हुई नि:शब्द
'इरफान के काम में मेरा बहुत बड़ा कॉन्ट्रिब्यूशन रहा है। उनकी स्क्रिप्ट को पढ़ती थी, उसमें करेक्शन बताती थी। उनकी परफॉर्मेंस की भी आलोचना करती थी कि इसमें यह सही था और यह गलत था। वे बाद में तो झुंझला से गए थे। कहते थे कि तुम्हें तो खुश करना नामुमकिन की तरह है। पूरी दुनिया तारीफ कर रही है और बीवी कमियां निकाल रही है।'
'मैंने उनकी किसी फिल्म की तारीफ की थी तो वह थी ‘पान सिंह तोमर।’ उस दिन मैं रात को 2 बजे फिल्म देखकर घर आई थी, उनके रूम में जाकर कहा कि आज तुमने मुझे खुश कर दिया। आज इसे देखने के बाद लग रहा है कि मैंने सही जगह और सही आदमी से शादी की है।'
जयपुर : कदम रखते ही होता है इरफान से जुड़ने का अहसास
'जयपुर इरफान का शहर है और इसे मैं इरफान की नजरों से ही जानती हूं। यहां आते ही लगता है कि ससुराल वाला शहर है। इरफान रहे या नहीं रहे, यह ससुराल रहेगा। इस शहर की हर छोटी जगहों से लेकर बड़े-बड़े किलों, सिटी पैलेस में भी इरफान लेकर गए। पूर्व राजपरिवार से भी मिलवाया और जयपुर लिटरेचर फेस्टिवल में भी साथ लेकर गए। एक यादगार सफर रहा है हमारा यहां का।'
'एक स्टूडेंट के तौर पर इरफान के साथ यहां आई और जब वे कामयाबी के शिखर पर थे तब भी हम यहां आ चुके हैं। इस शहर का अनुभव रिश्तों की गर्मी की वजह से है, न की फाइव स्टार की कीमतों से। इरफान से जुड़ने का अहसास इस शहर में आते ही हो जाता है। इरफान मुझे अकेला छोड़कर जयपुर कभी नहीं आए।'
पतंगबाजी के आगे सुतापा को भी भूल जाते थे इरफान
'इरफान मुझे अकेला छोड़कर जयपुर कभी नहीं गए। यह सच है कि इरफान पतंगबाजी से बहुत ज्यादा प्यार करते थे। वे एक स्पोर्ट्सपर्सन थे, उन्हें क्रिकेट, फुटबॉल, टेनिस, स्विमिंग बहुत पसंद था। उनका सबसे अच्छा समय तब व्यतीत होता था जब वे खेलते थे। जब वे खेलते थे तो वे मुझे भी भूल जाया करते थे। ये भी उनकी मोहब्बत थी।'
सास चाहती थीं मैं मुस्लिम बन जाऊं
'मेरी सास सिर्फ एक चीज चाहती थी कि मैं मुस्लिम बन जाऊं, लेकिन यह कभी नहीं हो सका। अम्मी के खानदान में इरफान से पहले कोई एक्टर नहीं बना और फिर एक हिंदू लड़की बहू बनकर आ रही थी। ऐसे में वे मेरे धर्म को बदलवाना चाह रही थीं। सच बताऊं तो वे अंदर से बहुत वॉर्म थीं, वे अपनी सभी बहुओं में मुझसे सबसे ज्यादा प्यार करती थीं। दोस्त की तरह थीं, हम हर तरह की बात किया करते थे।'
'मैं उनकी रेडियो और टीवी बनकर रहती थी, लड़ते भी बहुत थे, लेकिन ज्यादा देर कोई नाराज नहीं रह सकते थे। एक बार अम्मी NSD आईं, मेरे कमरे में रुकी थीं। वो इरफान को बोलकर गईं थी कि अगर तूने इस लड़की को छोड़ा तो तू अल्ला मियां को मुंह दिखाने लायक नहीं रहेगा। बहुत अच्छी लड़की है। मेरे लिए यह बहुत बड़ी बात थी।'
दर्दनाक बीमारी : पता चला तो हिमालय में योग-मेडिटेशन करना चाहते थे इरफान
'पहली बार उनके पेट में दर्द हुआ, उसके अगले दिन उन्हें चंडीगढ़ शूटिंग पर जाना था, उसकी पूरी तैयारियां हो चुकी थीं। डॉक्टर ने एक एक्सरे कराने की सलाह दी, फिर उसमें कुछ शक हुआ, रात को MRI करवाई। डॉक्टर ने कहा कि अभी आप रुक जाओ और दो दिन बाद चले जाना।'
'उस समय शूटिंग की तैयारियां हो चुकी थीं, उनकी मैनेजर, क्रू सहित पूरी टीम सेट पर पहुंच गई थी। ऐसे में वे हॉस्पिटलाइज हो गए। 10 दिन में पता लग गया कि बीमारी बड़ी है। शुरुआती दिन बहुत बुरे थे। सबसे पहले तो यह यकीन करना मुश्किल था कि ऐसा हो गया है। मेरे पर बहुत भरोसा करते थे, अस्पताल में भीड़ हो गई थी, वे इससे भी परेशान थे।'
'फिर मैंने वहां सभाला। उसी रात UK, US के 10 डॉक्टरों को ईमेल कर इलाज की जानकारी ली। मुझे भी बिलकुल यकीन नहीं हो रहा था। बस यही दिमाग में था कि इरफान को इससे बाहर निकालना है। यह मेरे लिए युद्ध की तरह था। एक पल आया जब इरफान बहुत दर्द में थे, थैरेपी चल रही थी तो बोले- यह सब करना जरूरी है क्या? मैंने कहा- मैं इतनी आसानी से हार मानने वाली नहीं हूं। न हमने किसी का बुरा किया है, न ही किसी का एक पैसा खाया है, तो यह कैसे हो सकता है? आजमाइश का वक्त है, ठीक हो जाएगा।'
'उस वक्त दर्द से तड़पते हुए इरफान बोले- एक काम करो, जितना हो सके पेनकिलर जमा कर लो। हम हिमालय चले जाते हैं। मैं हिमालय में योग, मेडिटेशन करते हुए इस दुनिया से निकल जाना चाहता हूं। यह मुझसे बिलकुल बर्दाश्त नहीं हुआ, इस पीड़ा से इरफान को निकालना था। मैंने कहा कि छह महीने मुझे दे दो फिर हम हिमालय चले जाएंगे।'
दर्द में भी शूट करते रहे अंग्रेजी मीडियम फिल्म
'ट्रीटमेंट ऐसा हो गया था, तीन महीने बाद कैंसर का पता चलने वाला था। शरीर वीक था, इरफान फिल्म करना चाह रहे थे। मैंने डॉक्टर से सलाह मांगी, सभी ने सहमति जताई। उन्होंने बोला कि मैं कर लेता हूं, फिर मैं ब्रेक ले लूंगा। इसके बाद वर्ल्ड टूर पर जाएंगे। उन्हें पता था कि मुझे घूमने का बहुत शौक है।'
'लंदन और उदयपुर की शूटिंग में बाबिल और मैं साथ रहे थे। इससे पहले मैं कभी उनकी फिल्मों के सेट पर नहीं गई, यह पहला मौका था, जब उनके सीन देख पा रही थी। लंदन में बुखार होते हुए पैरासिटामोल खाकर शूट किया, कहते थे कि बहुत नुकसान हो जाएगा डायरेक्टर-प्रोड्यूसर का। आखिरी दिन के शूट में तो लग रहा था कि वह कंप्लीट नहीं होगा, लेकिन उन्होंने बहुत सी पेन किलर खाकर वह सीन कंप्लीट किया।'
'दिनेश विजान, होमी ने इरफान का बहुत ख्याल रखा, उनके हिसाब से पूरी चीजें क्रिएट की गई। मैं पूरे दो साल ऑर्गेनिक फूड खिलाया करती थी, लंदन में उन्होंने इरफान के लिए ऑर्गेनिक फूड अरेंज करवाया। दर्द में उन्होंने काम किया। जब वे इस दुनिया से चले गए तो शुरुआती दिनों में लगा कि यह मेरा गलत फैसला था कि उन्हें इस समय भी काम करने दिया। लेकिन बाद में एहसास हुआ कि जो वे चाहते थे कि अंतिम सांस तक वे एक्टिंग करते रहें, वह उसे करने में सफल रहे। बस यही बात मुझे तसल्ली देती है।'
इरफान की कब्र पर उनके फेवरेट रातरानी के फूल 
'इरफान को रातरानी के फूल बहुत पसंद करते थे, लेकिन हमेशा मेरे लिए लाया करते थे। हमारे घर में हर जगह यही फूल आज भी नजर आते हैं। हमने उनकी कब्र के पास भी रातरानी के पौधे लगाए।'
'इरफान को कपड़ों को बहुत शौक था, लेकिन शरीर को चुभने वाले कपड़े अच्छे नहीं लगते थे। मैं उनके लिए अलग-अलग जगह जाकर फेब्रिक ढूंढ़ा करती थी और उनके कपड़े डिजाइन करवाती थी। कई साल तक मैंने यह काम किया, जब वे स्टार बने तो अपने डिजाइनर्स को वही कपड़े दिखाकर कहते थे- ये फेब्रिक देखो, इस तरह का बनवाओ।'
'मुझे उनकी इच्छाओं का बिना बोले पता चल जाता था। कुछ फेमिनिस्ट दोस्त मुझे बोला भी करते थे कि इरफान ही तुम्हारे दिमाग में रहता है, उसके अलावा कुछ सोचती ही नहीं हो। तब मैं उन्हें कहती थी कि मुझे यह सब करना अच्छा लगता है। देश विदेश से म्यूजिक, फिल्में, किताबें इरफान के लिए सिलेक्ट करती थी।'
इरफान नहीं मनाते थे ‘वेलेंटाइन डे!’
'इरफान को कोई सा भी डे पसंद नहीं था, जिन्हें लोगों ने एक अलग नाम दे दिया था। उनको बंधन पसंद नहीं था। इरफान कहते थे कि प्यार का सिर्फ एक दिन कैसे हो सकता है। इसलिए वेलेंटाइन डे नहीं मनाते थे।'
'उनको अगर कोई बोलता कि सुबह जय हिंद बोलो, शाम को जय हिंद बोलो, इससे बहुत चिढ़ महसूस होती थी, वे कहते थे कि मैं तो दोपहर को बोलूंगा। उनकी अपने घर पर भी बहुत बहस होती थी, वे अपने भाइयों को रिलीजन की बात को लेकर डांट भी दिया करते थे। वे अक्सर उन्हें लकीर के फकीर बने रहने पर टोकते थे।'
इरफान अपनी मां को लेकर आखिरी समय तक गिल्ट में रहे
'इरफान अपनी मां को लेकर बहुत चिंतित रहते थे। वे उनसे झूठ बोलकर दिल्ली गए और फिर उनसे दूर मुंबई चले गए। यह उन दोनों का इमोशनल बॉन्ड था। लेकिन मैं इसे अलग अंदाज में लूंगी, यह एक पेरेंटिंग का हिस्सा रहा है। जिस तरह मैंने अपने बच्चों के सपनों को पूरा करने के लिए उन्हें फ्रीडम दे रखी है। इरफान की अम्मी भी यही चाहती थीं कि उनके सारे बच्चे साथ रहें। उस जमाने की मां के रूप में यह सोचना सही था, लेकिन हमेशा इरफान इस गिल्ट में रहे कि वे अपनी मां से दूर हैं।'
'इरफान बहुत जिद्दी थे कि उन्हें अपने सपने पूरे करने हैं। ऐसे में उस सेंस में उन्हें मां का साथ नहीं मिला। दुख इस बात का था कि उन्हें हमेशा लगता था कि मेरी मां को मेरी जरूरत है और मैं मुंबई में हूं। हर मां को यह समझना चाहिए कि हमें बच्चों को पैदा करने के लिए भगवान ने यहां नहीं भेजा है, उन बच्चों को पंख देने हैं, ताकि वे पंख फैलाकर उड़ सकें।'
'इरफान अपनी अम्मी के प्यार की तलाश में जिन्दगी भर रहे, बचपन में जैसा उन्होंने बताया कि वे अम्मी की झप्पी के लिए तरसते थे। जब उनकी अम्मी अपने जीवन के सभी कार्यों, जिम्मेदारियों से फ्री हो गई और गले लगाने के लिए तैयार हो गईं, तब इरफान के पास समय नहीं रहा, वे अपने काम में बिजी हो गए।'
इरफान पर कुछ लिखेंगी या फिल्म बनाएंगी?
जी जरूर, उन पर लिखना तो है ही। वैसे सही मायने में उस किरदार को निभाना किसी के लिए आसान नहीं है। उनके इंटरव्यू पर जरूर कुछ किताबें आई हैं, लेकिन मैंने बायोग्राफी की किसी को परमिशन नहीं दी है। इरफान को शब्दों से बयां नहीं किया जा सकता है। पहले गिरती ओस जिस तरह से देखते थे, चिड़िया को वे घंटों बैठकर देखा करते थे, उसे शब्दों में कैसे लिख पाएंगे। हर बार हमें जंगल ले जाया करते थे, जब तक बच्चे 12 साल के नहीं हुए, उन्हें अपना हॉलीडे जंगल के बिना याद नहीं है।
बाबिल एक्टिंग में अच्छा, लेकिन इरफान से तुलना नहीं
'मुझे लगता कि हर इंसान की अपनी जर्नी होती है, कुछ भी तय नहीं हो सकता है। बाबिल की एक खास बात है, वह बहुत क्यूरियस है। लेकिन उसे बहुत डिसिप्लिन होने की जरूरत है। वह बहुत पैम्पर्ड है, वह इरफान की तरह जयपुर से दिल्ली बस में तो नहीं गया तो इरफान और बाबिल की तुलना करना सही नहीं है। बच्चे लकी रहे हैं, जो इन्हें पूरी सुविधाएं मिलीं। हमने 25 साल बाद कार खरीदी थी और बच्चे पैदा होते ही कार में थे। बाबिल एक्टिंग को लेकर बहुत अच्छा है। लेकिन उसमें हम दोनों के गुण आए है, वह अच्छा एक्टर होने के साथ लिखता भी अच्छा है।'
वीडियो सहयोग- ऋषभ सैनी 